Helmet-kirjasto

Helmet-kirjasto on pääkaupunkiseudun kirjastoverkosto eli kirjastokimppa, joka koostuu Helsingin, Espoon, Vantaan ja Kauniaisten kaupunginkirjastoista. Yhteiset käyttösäännöt ja kirjastojärjestelmä mahdollistavat yhteiskäytön. Kaikissa toimipisteissä käy sama kirjastokortti. Aineistoa voi varata toiseen toimipisteeseen, ja palauttaminen, varaaminen ja uusiminen onnistuu kaikissa kirjastoissa. Esimerkiksi espoolaiskirjastosta lainatun teoksen voi siis palauttaa Helsingissä sijaitsevaan kirjastoon ja päinvastoin. Kirjastoverkoston nimi on juonnettu englanninkielisestä nimestä "Helsinki Metropolitan Area Libraries".
Helmet-kirjastolla on 66 toimipistettä ja kuusi kirjastoautoa. Vuonna 2023 kirjastoihin tehtiin 13,7 miljoonaa fyysistä käyntiä ja 13,4 miljoonaa verkkokäyntiä. Samana vuonna kokoelmiin kuului 3,0 miljoonaa nidettä, joista 2,6 miljoonaa oli kirjoja. Kokonaislainaus oli 16,2 miljoonaa.
Historia.
Perustaminen.
Pääkaupunkiseudun kirjastot ovat tehneet yhteistyötä vuodesta 1976 lähtien. Tuolloin hankittiin ensimmäinen yhteinen atk-pohjainen lainausjärjestelmä. 1980-luvulla asiakkaat saivat seudullisen yhteisen kirjastokortin.
Helmikuussa 2003 otettiin käyttöön kolmas yhteinen Millennium-kirjastojärjestelmä ja tällöin myös Helmet-brändi tuli käyttöön. Millennium-järjestelmän käyttöönottokokemukset ja ominaisuudet innostivat yhteistyön tiivistämiseen. Helmet-palvelun myötä syntyi yhteinen kokoelma, joka on koko seudun asukkaiden ahkerassa käytössä. Marraskuussa 2013 otettiin käyttöön Sierra-kirjastojärjestelmä.
Verkkobrändi.
Helmet-verkkobrändi oli Taloustutkimuksen vuonna 2012 tekemän selvityksen mukaan Suomen toiseksi arvostetuin verkkobrändi heti Googlen jälkeen. Vuonna 2013 tehdyn selvityksen mukaan se oli Suomen viidenneksi arvostetuin Googlen, Yle Areenan, Ilmatieteen laitoksen ja HSL:n Reittioppaan jälkeen. Vuonna 2016 se oli neljäs Yle Areenan, Kanta.fi:n ja Ilmatieteen laitoksen jälkeen. Vuonna 2017 se oli viides Yle Areenan, Ilmatieteenlaitoksen, Kanta.fi:n ja Ylen jälkeen. Vuonna 2020 se oli kahdeksas.
Tammikuussa 2023 tietosuojavaltuutettu antoi kirjastoille huomautuksen, koska Helmet-kirjastojen verkkosivusto välitti Yhdysvaltoihin Googlelle tietoja esimerkiksi käyttäjän hakemista kirjoista ja muusta aineistosta.
Huhtikuussa 2024 Helmet-kirjasto otti käyttöön Finna-verkkokirjaston.
Kirjastoverkosto.
Yhteensä Helmet-kirjastolla on 66 toimipaikkaa ja kuusi kirjastoautoa. Seudullinen kirjavarasto sijaitsee Helsingin pääkirjastossa Pasilassa. Varastokokoelmaan kuuluu yli 200 000 kirjaa ja yli 900:n aikakauslehden vuosikertoja, jotka on sijoitettu 844 neliömetrin varastotilaan. Musiikkiaineistoa on varastoitu Tikkurilan kirjastossa sijaitsevaan Helmet-musiikkivarastoon.
Helmet-kirjallisuuspalkinto.
Helmet-kirjallisuuspalkinto oli pääkaupunkiseudun kirjastojen vuosina 2015–2019 jakama kirjallisuuspalkinto, joka annattiin "Helmetin hyvälle kirjalle". Palkittu kirja oli suomen- tai ruotsinkielinen kauno- tai tietokirja tai lasten- ja nuortenkirjallisuutta.
Helmet-kirjastot antoivat palkinnon vuosittain suomalaiselle teokselle, joka oli ilmestynyt noin viiden vuoden sisällä. Kirjastot nostivat palkinnolla esille "laatukirjoja, tulevaisuuden klassikoita ja marginaalisempia kirjallisia ääniä".